Terveydenhuollon tulevaisuuden turvaamisen johtoryhmä

Asettaminen	
	Sosiaali- ja terveysministeriö on tänään asettanut .johtoryhmän terveydenhuollon tulevaisuuden turvaamisesta 11.4.2002 tehdyn valtioneuvoston periaatepäätöksen toteuttamista ja seurantaa varten.	

Toimikausi	
	18.4.2002 - 31.12.2005  	

Tausta	
	Valtioneuvosto asetti 13.9.2001 kansallisen hankkeen terveydenhuollon tulevaisuuden turvaamiseksi. Hankkeen tavoitteena oli laatia suunnitelma ja toimeenpano-ohjelma terveydenhuollon toimivuuden ja terveyspalvelujen saatavuuden, laadun ja riittävän määrän turvaamiseksi.

Kansallisen hankkeen johtoryhmä luovutti ehdotuksensa maamme terveydenhuollon kehittämiseksi 9.4.2002 ja valtioneuvosto teki 11.4.2002 ehdotusten perusteella periaatepäätöksen toimenpiteiksi terveydenhuollon palvelujärjestelmien toimivuuden turvaamiseksi. Valtioneuvoston periaatepäätöksessä on hahmoteltu vuoteen 2007 ulottuva terveydenhuollon kehittäminen siten, että väestön tarvitsema terveydenhuolto voitaisiin järjestää asianmukaisesti ottaen huomioon muun muassa väestön ikärakenteen muutos sekä muut terveydenhuollon käyttöön ja tarpeeseen vaikuttavat seikat. Tämän tavoitteen toteuttaminen edellyttää, että terveydenhuollon henkilöstö ja muut voimavarat ovat riittävät sekä että palveluista vastaavat tahot toimivat tavoitteen edellyttämällä tavalla.

Periaatepäätöksen 6 kohdan mukaisesti on tarpeen asettaa johtoryhmä valtioneuvoston periaatepäätöksen toimeenpanoa varten.	

Tavoitteet	
	Valtioneuvoston 11.4.2002 antaman periaatepäätöksen tavoitteena on kehittää terveyspalveluja kuntien ja valtion yhteistyönä ottamalla samalla huomioon järjestöjen ja yksityisen sektorin toiminta. Näin turvataan väestön terveystarpeista lähtevä hoidon saatavuus ja korkea laatu maan eri osissa siten, että hoidon saatavuus on riippumaton hoitoa tarvitsevan maksukyvystä. Johtoryhmän tavoitteena on edistää ja seurata periaatepäätöksen toteutumista.	

Tehtävä	
	Johtoryhmän tulee hyväksyä valtioneuvoston periaatepäätöksen toteuttamiseksi asetettavan hankkeen toimeenpanosuunnitelma sekä seurata ja arvioida periaatepäätöksen toteutumista. Johtoryhmän tulee tarvittaessa tehdä ehdotuksia sellaisista jatkotoimenpiteistä, jotka eivät sisälly valtioneuvoston periaatepäätökseen mutta jotka osoittautuvat tarpeellisiksi väestön terveydenhuollon turvaamiseksi. 

Työssä tulee ottaa huomioon valtioneuvoston periaatepäätöksen lisäksi Terveydenhuolto 2000 -luvulle toimeenpano-ohjelman ja Mielekäs elämä -ohjelman tulokset, valtioneuvoston periaatepäätös Terveys 2015 -kansanterveysohjelmasta, sosiaali- ja terveydenhuollon tavoite- ja toimintaohjelma sekä toimeenpanon kannalta merkittävät terveydenhuollon uudistusten kansainväliset kokemukset ja muut käytettävissä olevat selvitykset.	

Organisointi	
		Puheenjohtaja Markku Lehto, kansliapäällikkö, sosiaali- ja terveysministeriö 
	
		Jäsenet:	
		Raimo Sailas, valtiosihteeri, valtiovarainministeriö 	
		Marja-Liisa Niemi, opetusneuvos, opetusministeriö 	
		Risto Parjanne, toimitusjohtaja, Suomen Kuntaliitto 	
		Pekka Alanen, johtaja, Suomen Kuntaliitto 
	
		Pysyvä asiantuntija Kimmo Leppo, osastopäällikkö, sosiaali- ja terveysministeriö 	
		
	Johtoryhmällä on oikeus ottaa kaksi sihteeriä siten, että toinen sihteereistä on sosiaali- ja      terveysministeriöstä, toinen Suomen Kuntaliitosta.	

Kustannukset ja rahoitus	
	Johtoryhmän tulee työskennellä virka-aikana ilman eri korvausta.

Johtoryhmän työskentelystä aiheutuvat kustannukset maksetaan momentilta 33.01.63.	

	Peruspalveluministeri	Osmo Soininvaara	

	Lakimies	Päivi Kaartamo	

LIITTEET	
	Valtioneuvoston periaatepäätös terveydenhuollon tulevaisuuden turvaamiseksi	

JAKELU	
	Päätöksessä mainitut

TIEDOKSI	
	Ministeri Perho
Erityisavustaja Hiitiö
Erityisavustaja Lehtipuu
Valtiovarainministeriö
Opetusministeriö
Suomen Kuntaliitto
STM
 -TRO
 -TAO
 -Kirjaamo
 -Hare